Nôbarżi neùtralné w znaczeniach genologicznëch dlô ùsôdzka Annë Łajming „Parzyn” bãdze òkreslenié „dialog sceniczny”. Je to termin, jaczi pòdsztrëchiwô tekstowò-gôdóny charakter wëpòwiescë, jak téż jegò strukturalné òbsadzenié w kònteksce fòrmë binowégò przedstôwkù i słëchòwiszcza. Wnenczas elementë brawãdë czë szołobùłczi bãdą le blós stilisticznym dodôwkã do niejednëch partów ùsôdzkù. W zawòłanim „dialog sceniczny” taczégò wiôldżégò znaczeniô ni mają téż kwestie, czë dokôz pòwstôł na pòczątkù czë téż kùńcu artisticzny drodżi Aùtorczi.